Pers prag lewer suiwer goud vir saffraanboere | Netwerk24
Pers prag lewer suiwer goud vir saffraanboere
Saffricon se saffraanland tussen Williston en Calvinia in die Noord-Kaap. Foto: Verskaf
'n Noord-Kaapse boer glo Suid-Afrika kan een van die wêreld se voorste produsente van die peperduur spesery saffraan word. Hy gee landgenote nou die geleentheid om te deel in die voordele wat die verbouing van dié pragtige pers blomme bied.
Bennie Engelbrecht, besturende direkteur van Saffricon, doen al sewe jaar navorsing en het die afgelope vier jaar proewe gedoen op sy plaas tussen Williston en Calvinia in die Noord-Kaap. Die saffraan wat hy tot dusver verbou het, is van hoë gehalte en die smaak en reuk oortref dié van ingevoerde saffraan, sê hy.
In Suid-Afrika is die kleinhandelprys vir saffraan sowat R250 000 per kg. Dít verg sowat 150 000 blomme waarvan die stempel met sy drie vertakkings versigtig met die hand tussen die stuifmeeldrade uitgepluk moet word om 1 kg saffraan te lewer, sê Corné Liebenberg van Laeveld Agrochem wat die projek steun.